Copper International Buffet เป็นร้านอาหารนานาชาติแบบบุฟเฟ่ต์ ราคา 987฿ เน็ตต่อหัว โดยเปิดรับลูกค้าเป็นช่วงเวลา ผมมาวันเสาร์ ทางร้านเปิดรอบแรกช่วงเวลา 10.00-12:00 ตอนมาถึงก็ต้องไปติดต่อที่รีเซฟชั่นเพื่อจองเบอร์โต๊ะไว้ก่อนเวลาเปิด  มองเห็นลูกค้านั่งอยู่บนเก้าอี้รอเวลาเปิดกันเยอะมาก ประเภทของอาหารก็หลากหลายมีทั้งไทย ยุโรป ซีฟู้ด และญี่ปุ่น พิกัดของร้านก็อยู่ที่โครงการ The Sense ปิ่นเก้า ตัวร้านอยู่บนชั้น 2 จะเดินขึ้นบันไดเลื่อนหรือลิฟท์แก้วก็ได้ จุดเด่นของร้านนี้ แม้ว่าจะเป็นบุฟเฟ่ แต่อาหารหลายๆ จานก็ทำตามสั่ง  ไม่ได้มีแต่อาหารแบบทำเสร็จแล้วตั้งไว้ให้ไปตักเองเท่านั้น ทำให้ได้ความสดใหม่เสิร์ฟแบบร้อนๆ และสามารถเลือกได้ว่าจะให้ทำแบบไหน อาหารมีให้เลือกมากมายจนไม่สามารถจะลองชิมได้หมดในมื้อเดียว วันนี้คงได้เขียนรีวิวเฉพาะสิ่งที่ได้ชิมได้เห็นเท่านั้นนะครับ

Truffle soup เดินไปตักได้เลย น้ำซุปครีมข้นรสชาติออกเค็มๆมันๆ ได้รสของเห็ดทรัฟเฟิลที่เป็นเห็ดที่โตอยู่ใต้ดินอย่างชัดเจน อร่อยครับจานนี้ 

หอยนางรมมีให้เลือกแบบในประเทศไทยที่สุราษฎร์ที่ตัวโตเนื้อแน่น หรือหอยนางรมสั่งตรงจากฝรั่งเศสที่แม้จะตัวเล็กแต่ก็มีรสชาติในตัวที่ออกเค็มมากกว่า หอยนางรมจะวางอยู่บนนํ้าแข็งเพื่อรักษาความสดและรสชาติ พนักงานจะแกะเปลือกออก ใส่ชามกันคนต่อคนเลยครับ ส่วนตัวชอบหอยนางรมจากสุราษฎร์มากกว่า จิ้มกับน้ำจิ้มซีฟู้ดของทางร้านที่ออกรสเผ็ดหวานเข้ากันได้ดีกับเนื้อหอยนางรมของประเทศไทย

Australian Wagyu steak เมนูนี้สามารถสั่งให้ทำมาแบบย่างมาร้อนๆ เลือกได้เลยว่าจะเอาสุกขนาดไหน วันนี้ลองแบบ Rare เนื้อไม่ได้นิ่มอย่างที่คาดหวังแต่ก็ชุ่มฉ่ำรสชาติดี การตกแต่งจานการสวยงาม

ซี่โครงแกะจากออสเตรเลีย ทำมาแบบสุกแบบปานกลาง เนื้อให้รสชาติที่ดีกินกับซอสเห็ดก็ทานได้อยู่ แต่ผมว่าเนื้อมันทำมาสุกไปหน่อยเลยไม่ค่อยได้ความรสชาติและความนุ่มอย่างที่คาดหวังไว้ 

บาร์บีคิวซี่โครงหมู ได้เนื้อซี่โครงที่ลาดซอสบาร์บีคิวสีสันสวยงาม ตัวซอสเหนียวข้นออกรสเปรี้ยวเล็กน้อย เนื้อซี่โครงเปื่อยนิ่มแต่ไม่ชุ่มฉ่ำอย่างที่ควร 

ของทอดที่ได้ลองก็มี กุ้งเทมปุระปีกไก่กลางทอดและปลาไข่ทอด กุ้งเทมปุระชุปแป้งกรอบดี แต่แป้งเยอะไปหน่อย กุ้งก็สดใช้ได้ ปีกไก่ทอดรสชาติใช้ได้เนื้อนุ่มไม่แข็ง ไข่ปลาก็ไข่เยอะและเนื้อแน่นดี

ซูชิวากิว ลองสั่งมาแบบรนไฟและแบบดิบ ทั้งสองแบบก็เนื้อนุ่มดี แต่ชอบแบบดิบมากกว่าเพราะได้รสชาตินุ่มนิ่มกว่าเยอะ

ขาหมูพะโล้และอกเป็ดรมควันซอสส้ม ตักมาลองเล็กน้อยเพราะใกล้จะอิ่มแล้ว ขาหมูเนื้อนิ่มรสชาติพะโล้ออกปานกลางกำลังดี อกเป็ดรมควันเนื้อไม่นุ่มไม่แข็ง รสชาติหวานเปรี้ยวกลมกล่อมใช้ได้

อาหารจัดเป็นโซน ทำให้เดินไปหยิบและเลือกสั่งอาหารได้ง่าย มีการจัดในส่วนที่ใช้ปรุงอาหารอย่างดี ทําให้อาหารที่ทำใหม่ไม่มีกลิ่นเข้ามารบกวน โต๊ะเก้าอี้ก็อาจจะจัดใกล้ชิดกันไปนิดหน่อย แต่ก็ไม่ถึงกับอึดอัด เนื่องจากร้านเปิดเป็นช่วงเวลา ควรโทรมาสอบถามเวลาไว้ก่อน ส่วนที่จอดรถสามารถใช้ของ The Sense ได้โดยไม่ต้องเสียค่าใช้จ่ายเพิ่มเติม